钦定古今图书集成/明伦汇编/氏族典/第436卷 > 《廖用贤尚友录》 > 马植
## 钦定古今图书集成/明伦汇编/氏族典/第436卷 > 《廖用贤尚友录》 > 马植

按《唐书马植传》：“植字存之，凤州刺史勋子也。第进士，
又擢制策科，补校书郎。繇寿州团练副使，三迁饶州
刺史。开成初，为安南都护。精吏事，以政最检校左散
骑常侍，徙黔中观察使。会昌中，召拜光禄卿，迁大理。
宣宗嗣位，植以刑部侍郎领诸道盐铁转运使，迁户
部，俄同中书门下平章事，进中书侍郎。初，左军中尉”
马元贽最为帝宠信，赐“通天犀带。”而植素与元贽善，
元贽以赐带遗之。它日对便殿，帝识其带，以诘植，植
震恐，具言状，诏贬常州刺史，以太子宾客分司东都。
起为忠武、宣武节度使，卒。

===马绰===按《万姓统谱》：“绰，馀杭人。尝从董昌于越州，及昌潜叛，
弃家奔钱镠，累官两浙行军司马，后表授雄武军节
度使、同平章事。”